CELEX: 32017R0781
Language: sk
Date: 2017-05-05 00:00:00
Title: Vykonávacie nariadenie Komisie (EÚ) 2017/781 z 5. mája 2017, ktorým sa zrušuje schválenie účinnej látky metyl(nonyl)ketón v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a ktorým sa mení vykonávacie nariadenie Komisie (EÚ) č. 540/2011 (Text s významom pre EHP )

6.5.2017   
            
            
               SK
            
            
               Úradný vestník Európskej únie
            
            
               L 118/1
            
         VYKONÁVACIE NARIADENIE KOMISIE (EÚ) 2017/781
   z 5. mája 2017,
   ktorým sa zrušuje schválenie účinnej látky metyl(nonyl)ketón v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a ktorým sa mení vykonávacie nariadenie Komisie (EÚ) č. 540/2011
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 21 ods. 3, druhú alternatívu a článok 78 ods. 2,
   keďže:
   
               (1)
            
            
               Smernicou Komisie 2008/127/ES (2) sa metyl(nonyl)ketón zaradil ako účinná látka do prílohy I k smernici Rady 91/414/EHS (3). Vo vykonávacom nariadení Komisie (EÚ) č. 608/2012 (4) sa vyžaduje, aby oznamovateľ, na ktorého žiadosť došlo k zaradeniu metyl(nonyl)ketónu do predmetnej prílohy, poskytol ďalšie potvrdzujúce informácie, pokiaľ ide o: a) špecifikáciu materiálu testovaného v štúdiách toxikológie cicavcov a štúdiách ekotoxikológie; b) špecifikáciu s podpornými údajmi o šarži a validovanými metódami analýzy; c) vhodné posúdenie osudu a správania danej látky a potenciálnych produktov jej transformácie v životnom prostredí a d) riziko pre vodné organizmy a organizmy žijúce pôde. Tieto informácie sa v prípade bodov a) a b) mali predložiť do 30. apríla 2013 a v prípade bodov c) a d) do 31. decembra 2015.
            
         
               (2)
            
            
               Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a sú uvedené v zozname v časti A prílohy k vykonávaciemu nariadeniu Komisie (EÚ) č. 540/2011 (5).
            
         
               (3)
            
            
               Do 31. Decembra 2015 oznamovateľ nepredložil potvrdzujúce informácie týkajúce sa bodov c) a d) odôvodnenia 1. Neodpovedal ani na list Komisie, kde mal možnosť vysvetliť svoje stanovisko pred prijatím akéhokoľvek rozhodnutia o vypustení danej látky z prílohy.
            
         
               (4)
            
            
               Vzhľadom na tieto skutočnosti je vhodné zrušiť schválenie látky metyl(nonyl)ketón.
            
         
               (5)
            
            
               Príloha k vykonávaciemu nariadeniu (EÚ) č. 540/2011 by sa preto mala zodpovedajúcim spôsobom zmeniť.
            
         
               (6)
            
            
               Členským štátom by sa mal poskytnúť čas na zrušenie autorizácií prípravkov na ochranu rastlín s obsahom uvedenej účinnej látky. Je vhodné obmedziť maximálnu dĺžku trvania odkladu, ktorú v prípade prípravkov na ochranu rastlín s obsahom uvedenej účinnej látky môžu členské štáty poskytnúť v súlade s článkom 46 nariadenia (ES) č. 1107/2009.
            
         
               (7)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Zrušenie schválenia
   Schválenie účinnej látky metyl(nonyl)ketón sa zrušuje.
   Článok 2
   Zmena vykonávacieho nariadenia (EÚ) č. 540/2011
   V časti A prílohy k vykonávaciemu nariadeniu (EÚ) č. 540/2011 sa vypúšťa riadok 238 týkajúci sa metyl(nonyl)ketónu.
   Článok 3
   Prechodné opatrenia
   Členské štáty zrušia autorizácie prípravkov na ochranu rastlín s obsahom účinnej látky metyl(nonyl)ketón najneskôr do 26. augusta 2017.
   Článok 4
   Doba odkladu
   Akákoľvek doba odkladu, ktorú poskytnú členské štáty v súlade s článkom 46 nariadenia (ES) č. 1107/2009, musí byť čo najkratšia a uplynúť najneskôr 26. augusta 2018.
   Článok 5
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. mája 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 309, 24.11.2009, s. 1.
   
      (2)  Smernica Komisie 2008/127/ES z 18. decembra 2008, ktorou sa mení a dopĺňa smernica Rady 91/414/EHS s cieľom zaradiť niektoré účinné látky (Ú. v. EÚ L 344, 20.12.2008, s. 89).
   
      (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).
   
      (4)  Vykonávacie nariadenie Komisie (EÚ) č. 608/2012 zo 6. júla 2012, ktorým sa mení a dopĺňa vykonávacie nariadenie (EÚ) č. 540/2011, pokiaľ ide o podmienky schválenia účinných látok denatónium-benzoát, metyl(nonyl)ketón a rastlinné oleje/mätový olej (Ú. v. EÚ L 177, 7.7.2012, s. 19).
   
      (5)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).